**JAVNI POZIV ZA ISKAZ INTERESA ZA SUDJELOVANJE U**

**REGIONALNOM LANCU VRIJEDNOSTI**

**ZDRAVSTVENA INDUSTRIJA SJEVERNE HRVATSKE**

**UVOD**

Plan za industrijsku tranziciju Sjeverne Hrvatske[[1]](#footnote-2) (u daljnjem tekstu: Plan) temeljni je akt strateškog planiranja koji usmjerava industrijsku tranziciju i gospodarski razvoj Sjeverne Hrvatske u novom programskom razdoblju 2021.-2027. Plan je dostupan na službenoj mrežnoj stranici Ministarstva regionalnoga razvoja i fondova Europske unije: <https://razvoj.gov.hr/>.

Provedbom Plana doprinosi se postizanju Strateškog cilja 13. Nacionalne razvojne strategije 2030., „Jačanje regionalne konkurentnosti“; te omogućava pametna specijalizacija i jačanje pozicije regionalnog gospodarstva u globalnim lancima vrijednosti. Također, industrijska tranzicija sastavni je dio Strategije pametne specijalizacije za razdoblje do 2029. godine kroz sljedeće prioritete ulaganja:

* Jačanje regionalnog eko-sustava za industrijsku tranziciju;
* Širenje i difuzija inovacija u prioritetnim nišama regionalnih gospodarstava;
* Promicanje tranzicije malih i srednjih poduzeća prema prioritetnim nišama regionalnih gospodarstava;
* Razvoj pametnih vještina za industrijsku tranziciju.

U okviru Plana identificirani su regionalni lanci vrijednosti (RLV) u koje će se usmjeriti bespovratna sredstva iz fondova Europske unije namijenjena industrijskoj tranziciji u okviru Integriranog teritorijalnog programa (ITP) 2021. - 2027. Jedan od RLV-ova Sjeverne Hrvatske odnosi se na Zdravstvenu industriju i bit će od sustavne važnosti za davanje doprinosa regionalnom rastu, zapošljavanju i konkurentnosti.

1. **Cilj Javnog poziva za iskaz interesa**

Ministarstvo regionalnoga razvoja i fondova Europske unije (MRRFEU) provodi Javni poziv za iskaz interesa za sudjelovanje u RLV Zdravstvena industrija Sjeverne Hrvatske koji se temelji na metodologiji Europske komisije „Projektiranje mogućnosti za industrijsku tranziciju“ (engl*. POINT*).

Glavni cilj Javnog poziva za iskaz interesa je:

(1) identificirati ključne dionike iz poslovnog i znanstveno-istraživačkog sektora, te druge dionike koji svojim kapacitetima, resursima i potencijalima mogu i žele doprinijeti stvaranju novih vrijednosti unutar RLV Zdravstvena industrija sukladno Planu i njegovim ciljevima, te

(2) utvrditi uloge/pozicije dionika u RLV Zdravstvena industrija Sjeverne Hrvatske.

Dionici RLV Zdravstvena industrija Sjeverne Hrvatske će, uz podršku MRRFEU-a, resornih tijela državne uprave i regionalnih koordinatora, sudjelovati u aktivnostima procesa kontinuiranog poduzetničkog otkrivanja u okviru industrijske tranzicije.

Prvi korak u tom procesu bila je izrada akcijskih planova za regionalne lance vrijednosti kao ključnih dokumenata kojima se određuju misija, tranzicijski ciljevi i aktivnosti, okvir za praćenje i vrednovanje, mogući izvori financiranja i vremenski okvir za provedbu tranzicijskih aktivnosti određenog regionalnog lanca vrijednosti.

1. **RLV** **Zdravstvena industrija Sjeverne Hrvatske**

RLV Zdravstvena industrija Sjeverne Hrvatske ima za cilj jačanje i revitalizaciju Sjeverne Hrvatske kroz stvaranje (i) održive, (ii) uključive, (iii) inovativne i (iv) otporne industrije budućnosti kroz proces učinkovite industrijske tranzicije prema nišama s višom dodanom vrijednošću.

U kontekstu ovog Javnog poziva za iskaz interesa, definiran je kao grupacija više prioritetnih niša u kojima se odvijaju povezane poslovne aktivnosti prvenstveno od strane regionalne mreže dionika koji integriraju tokove resursa od početne faze razvoja i dizajna, dobave sirovina i ostalih ulaznih čimbenika potrebnih za proizvodnju i stavljanje na tržište i distribucije do konačnog kupca.

RLV Zdravstvena industrija Sjeverne Hrvatske prvenstveno se odnosi na:

* Farmaceutsku industriju
* Industriju proizvodnje medicinske opreme
* IKT sektor (u segmentu personalizirane medicine)
* Prehrambeno prerađivački sektor (u segmentu proizvodnje zdrave i funkcionalne hrane).

U RLV Zdravstvene industrije Sjeverne Hrvatske mogu sudjelovati i drugi sektori ukoliko doprinose razvoju prioritetnih niša.

Prioritetne niše RLV Zdravstvena industrija Sjeverne Hrvatske su:

* ***FutureFarma* - farmaceutika budućnosti:** Prioritetna niša uključuje područja proizvodnje OTC lijekova, generičkih i patentiranih lijekova, dermatološke i preparativne kozmetike i biljnih lijekova i pripravaka.
* **Personalizirana medicina:** Prioritetna niša uključuje područja kao što su nove metode preventivne medicine i dijagnostički alati i aplikacije, regenerativna medicina i tkivni inženjering E & M -zdravstvene usluge i telemedicina, rješenja za okolinom potpomognut život (AAL), „pametne igračke“ i aplikacije za mobilne i pametne uređaje za djecu u svrhu edukacije, prevencije i detekcije bolesti.
* **Zdrava i funkcionalna hrana:** Prioritetna niša odnosi na proizvodnju prehrambenih proizvoda za koje se smatra da mogu doprinijeti zdravlju, a osim osnovnih prehrambenih vrijednosti koje se nalaze u hrani uključuju i dodatne nutraceutike (radi se o prirodnim zdravim proizvodima, dodacima prehrani, funkcionalnoj i obogaćenoj hrani).
1. **Prihvatljivost prijavitelja**

Prijavitelj javljanjem na ovaj Javni poziv iskazuje interes za sudjelovanje u RLV-u Zdravstvena industrija Sjeverne Hrvatske, kao dionik koji svojim radom može doprinijeti jačanju konkurentnosti i ostvarenju više dodane vrijednosti RLV-a i regionalnoga gospodarstva.

Prijavitelj mora ispuniti sljedeće kriterije prihvatljivosti:

* Mora imati sjedište/podružnicu i poslovati na području Sjeverne Hrvatske;
* Svojim aktivnostima doprinositi razvoju barem jedne od prioritetnih niša RLV Zdravstvena industrija Sjeverne Hrvatske navedenih u točci 2 ovog javnog poziva;
* Obavljati jednu ili više funkcionalnih uloga u RLV-u Zdravstvena industrija Sjeverne Hrvatske navedenih u točci 4. ovog Javnog poziva za iskaz interesa.
1. **Uloga dionika u RLV Zdravstvena industrija Sjeverne Hrvatske**

Prijavitelji na ovaj javni poziv putem priloženog obrasca za prijavu trebaju odabrati jednu ili više uloga/pozicija koje mogu uspješno ponuditi u sklopu buduće mreže dionika RLV Zdravstvena industrija Sjeverne Hrvatske. Kratki opisi pozicija u mreži dionika RLV Zdravstvena industrija jesu:

* **Proizvođači:** Tržišni dionici (mikro, mali, srednji i veliki poduzetnici, obrtnici i obiteljska poljoprivredna gospodarstva) koji preuzimaju odgovornost i vlasništvo nad proizvodima unutar RLV Zdravstvena industrija i pripadnih prioritetnih niša, te im svojim aktivnostima dodaju vrijednost prije nego što ih dalje prodaju potrošačima (tzv. krajnjim kupcima).
* **Opskrbljivači/dobavljači:** Tržišni dionici (mikro, mali, srednji i veliki poduzetnici, obrtnici i obiteljska poljoprivredna gospodarstva) koji pružaju bitne ulazne sirovine, poluproizvode ili usluge potrebne za osnovne djelatnosti proizvođača u RLV-a i identificiranih prioritetnih niša.
* **Dobavljači tehnologija:** Tržišni dionici (mikro, mali, srednji i veliki poduzetnici, obrtnici) koji nude tehnološka znanja (tzv. *know-how*) i rješenja kako bi pomogli u rješavanju poslovnih izazova i prilika proizvođača u mreži RLV-a, ali i ostalih dionika u RLV-u.
* **Integratori:** Integrator (mikro, mali, srednji i veliki poduzetnici, obrtnici) koji su specijalizirani za spajanje komponentnih podsustava u cjelinu, uz osiguravanje da ti podsustavi funkcioniraju zajedno.
* **Tijela za certifikaciju i ispitivanje kvalitete:** Ovlaštena nepristrana tijela za certificiranje poduzetnika i ispitivanje kvalitete proizvoda/usluga sukladno propisanim EU/međunarodnim standardima.
* **Dionici u širenju znanja i inovacija:** Privatne tvrtke/institucije u funkciji izobrazbe visokokvalificiranih stručnjaka i provođenja aktivnosti istraživanja i razvoja i davanja podrške u transferu tehnologije i komercijalizaciji inovacija u relevantnim područjima predmetnog RLV-a.
* **Inovacijski klasteri:** Olakšavaju suradnju, razmjenu informacija i pružanja ili usmjeravanja specijaliziranih i prilagođenih usluga poslovne podrške, te potiču razmjenu znanja, povezivanje i transnacionalnu suradnju.
* **Privatne zdravstvene ustanove:** Poduzetnici u zdravstvu koji pružaju zdravstvenu njegu i povezane usluge pružanja bolničke i izvanbolničke skrbi, uključivo specijalističko - konzilijarnu zdravstvenu zaštitu, savjetodavne i terapijske usluge, dijagnostiku i medicinsku rehabilitaciju, laboratorijske usluge i druge zdravstvene ili wellness usluge.
* **Ostali dionici u funkciji stvaranja više dodane vrijednosti:** Privatne tvrtke/institucije u funkciji stvaranja više dodane vrijednosti u okviru RLV-a (primjerice za aktivnosti poslovne podrške: centri poslovne aktivnosti (data centri, centri za projektiranje i dizajn proizvoda, multimedijski kontaktni centri te centri za razvoj informacijske tehnologije) i aktivnosti usluga visoke dodane vrijednosti (aktivnosti usluga industrijskog inženjeringa i aktivnosti kreativnih usluga)).

**5. Podnošenje iskaza interesa**

Prijavitelj iskaz interesa mora podnijeti na obrascu koji je dio dokumentacije predmetnog Javnog poziva za iskaz interesa. Obrazac se može podnijeti na dva načina:

* Elektronskim putem ispunjavanjem google obrasca putem poveznice [**Obrazac – RLV Zdravstvena industrija**](https://docs.google.com/forms/d/e/1FAIpQLSf4qeDDjqQrDH_dVwEwwbGwaz2mOvXb0IYgKLUjBth7Uf7BXQ/viewform?vc=0&c=0&w=1&flr=0&usp=mail_form_link) uz obvezno učitavanje potpisane **Deklaracije** za predmetni RLV (**Deklaracija – RLV Zdravstvena industrija**) ili
* Dostavom ispunjenog i potpisanog Obrasca (**Obrazac – RLV Zdravstvena industrija**) te **Deklaracije** za predmetni RLV, elektroničkom poštom na adresu industrijskatranzicija@mrrfeu.hr s nazivom Predmeta: Javni poziv za iskaz interesa – RLV Zdravstvena industrija Sjeverne Hrvatske.

Potencijalni prijavitelji mogu postavljati pitanja u svrhu dobivanja dodatnih pojašnjenja i obrazloženja odredbi Poziva.

Pitanja s jasno naznačenom referencom na Javni poziv za iskaz interesa moguće je poslati putem elektroničke pošte na adresu: industrijskatranzicija@mrrfeu.hr.

Odgovori na postavljena pitanja biti će objavljeni na internetskim stranicama Ministarstva regionalnoga razvoja i fondova Europske unije <https://razvoj.gov.hr/> i [www.strukturnifondovi.hr](http://www.strukturnifondovi.hr).

1. Plan je izrađen za pet županija NUTS2 regije Sjeverne Hrvatske: Koprivničko-križevačku, Krapinsko-zagorsku, Međimursku, Varaždinsku i Zagrebačku županiju, te ga je 29. studenog 2021. usvojilo Koordinacijsko vijeće Sjeverne Hrvatske. [↑](#footnote-ref-2)